b'\n_START_ARTICLE_\nBelgias geografi\n_START_SECTION_\nKlima\n_START_PARAGRAPH_\nBelgias klima er preget av myke overganger. V\xc3\xa6ret i Flandern er ganske likt v\xc3\xa6ret i Nederland med kj\xc3\xb8lige vintre og milde somre (s\xc3\xa6rlig dersom man flytter seg til indre str\xc3\xb8k), og alle \xc3\xa5rstider har forholdsvis ofte regn, men sjelden s\xc3\xa6rlig intenst. S\xc3\xb8rover og inn i Vallonia blir klimaet mer kontinentalt med litt kj\xc3\xb8ligere v\xc3\xa6r om vinteren og et par dager mindre med nedb\xc3\xb8r. Sn\xc3\xb8 er ikke uvanlig fra november til april. Forskjellene mellom nord og s\xc3\xb8r er likevel sm\xc3\xa5. Det h\xc3\xb8yere omr\xc3\xa5det i Belgia, kalt Ardennene, er i snitt 2-3 \xc2\xbaC kaldere enn resten av Belgia. Mesteparten av Ardennene, s\xc3\xa6rlig Hautes Fagnes, er mer skyet og f\xc3\xa5r omtrent 300 mm mer nedb\xc3\xb8r i \xc3\xa5ret enn omr\xc3\xa5dene i nord og vest. _NEWLINE_Brussel f\xc3\xa5r regn omtrent annenhver dag i snitt, om sommeren mer regnbygepreget og p\xc3\xa5 vinteren mer i form av yr. Brussels nedb\xc3\xb8rsnormal er 855\xc2\xa0mm i \xc3\xa5ret. Belgia har sjelden ekstreme temperaturforhold hverken sommer eller vinter, og temperaturen i Brussel g\xc3\xa5r fra rundt \xe2\x88\x9217\xc2\xbaC om vinteren til 37\xc2\xbaC om sommeren i de mest ekstreme tilfellene.'